Venessa Schoeman (gebore 12 Januarie 1971, Welkom) is die redaktrise van die Suid-Afrikaanse vrouetydskrif, FINESSE en die handelsmerkdirekteur van Carpe Diem Media. Schoeman is op 12 Januarie 1971 in Welkom, Vrystaat, gebore as die dogter van twee entrepreneurs (Roelof en Estelle Viljoen). Sy het aan die Hoërskool Drie Riviere in Vereeniging matrikuleer en daarna BSc Dieetkunde aan die Potchefstroomse Universiteit vir Christelike Hoër Onderwys (PU vir CHO) studeer. Nadat sy haar honneursgraad met lof verwerf het, het sy 'n nagraadse diploma in Dieetkunde gedoen deur die Universiteit van Pretoria ten einde te kan registreer as dieetkundige by die Raad vir Gesondheidsberoepe van Suid-Afrika. In 1994 het sy haar privaat dieetkundepraktyk in Vereeniging geopen. Kort daarna is sy getroud met Coenie Schoeman, en op 26 Desember 1996 is hulle tweeling JC en Chanté gebore. In 1997 sluit sy haar privaatpraktyk om voltyds betrokke te raak by haar man se uitgewery – Carpe Diem Boeke, en in Mei 1998 publiseer hulle die eerste uitgawe van die tydskrif FINESSE. Onder die redakteurskap van Maretha Maartens en later Liesel Krause-Wiid het sy die rol van assistentredakteur vervul en in 2004 die leisels oorgeneem as redakteur.